
Esti mese (időbeli filmművészet – animációs videoklip)

Az Esti mese című pályamű egy digitális technikával készülő fikciós, animációs, zenés videoklip. A The Show Crew zenekar Estimese című zeneszámára készül. Az animáció főszereplői a zenekar tagjainak rajzolt alakjai, illetve kinek-kinek a maga ikonszerű, kosztümös mása. Mindannyian különböző módon utaznak, de a végső jelenetben a négy szereplő összetalálkozik. A klip a zene szövegéhez igazodva a hazaút motívumát, a találkozás pedig ezt a jelképes hazát eleveníti meg.
Az uticél Budapest belvárosa, ami ennek a négy cimborának a találkozóhelye. A hip-hop, electro és freestyle rap elemeket ötvöző zene enyhén komor hangvételű. Kevéssé pörget föl, a ritmust inkább az élet gondjaiba való belefáradás, de bele nem törődés nyughatatlansága gördíti előre. Központi motívuma a mocsok, a várost éjszaka elözönlő árnyalakok. A képi világ nem mellőzi a fantasztikumot. A négy szereplő különböző tájakról érkezik, így a helyszínekbe bekerülhet egy pillanatra a vidék, a külváros, de akár a világűr is.
A szereplők emberi alakjukban indulnak el, de útközben néhány személy egy pillanatra felismeri őket. Ilyenkor egy villanás erejéig megmutatkozik az alteregójuk. Minél közelebb kerülnek egymáshoz, annál inkább kibontakozik a kimaszkírozott alakjuk, mígnem elnyerik teljes formájukat, és megtalálják egymást a város sűrűjében.



